I. Mikloš, podpredseda vlády a minister financií SR: (2005-07-06):
Čo sa týka ďalších tvrdení, ktoré ste tu povedali, áno, je pravdou, že sme vybrali viac na dani z pridanej hodnoty a na spotrebných daniach a menej na priamych daniach, ale to sme mali napísané v programovom vyhlásení, pán Fico, ktoré bolo tu schválené, ktoré ste mali čítať, neviem, či ste ho čítali, ale ak by ste ho boli čítali, tak tam bolo napísané, že chceme znížiť daňové zaťaženie z priamych daní a čiastočne to kompenzovať zvýšením z nepriamych. Bolo tam napísané, že zjednotíme daň z pridanej hodnoty. Ďalej tvrdíte a aj tu klamete alebo máte zlé informácie a zavádzate, neviem, či vedome alebo nevedome, ale ak tvrdíte, že daňové zaťaženie kleslo len u tých, ktorí majú príjmy nad 22-tisíc korún, tak nehovoríte pravdu. Nehovoríte pravdu, pretože, a ja som tu minule hovoril aj konkrétne čísla jednotlivých príjmových skupín a zdôrazňujem, že u priemerného zamestnaného aj pri nižšom plate, ako je plat priemerný, došlo k zníženiu daňového zaťaženia napriek vyšším výdavkom na daň z pridanej hodnoty a na spotrebné dane. Ale na ilustráciu veľkých čísiel spomeniem, že celkové reálne mzdy, reálne mzdy, teda po odpočítaní inflácie, stúpli v roku 2004, v prvom roku reformy, o 2,5 %, pričom vplyv zvýšenej zjednotenej dane z pridanej hodnoty bol 1,9 % na zvýšenie cien. Takže jednoducho opakovane aj tu zavádzate, dokonca aj u dôchodcov, merané dôchodcovskou infláciou, ktorá bola vyššia, ako bola priemerná, došlo k nepatrnému, ale k nepatrnému 0,1-percentnému rastu reálnych dôchodkov. Minule som tu vysvetľoval, vy ste tu neboli, ten problém je, že som reagoval aj na mnohé vaše tvrdenia, ale keď som tu vystupoval, tak vy ste tu neboli, možno keby ste tu boli, by ste si to boli pamätali, pretože som hovoril o štruktúre jednotlivých zamestnancov podľa výšky príjmov, aj o tom, ako dopadli tieto zmeny na tých, ktorí žijú zo sociálnych dávok, a že tam je to zložitejšie už to porovnanie. A ďalej opakovane, už raz som sa k tomu vyjadroval, keďže ste tu neboli, asi preto ste to aj vy znovu otvorili, kde ste vyjadrili údiv nad tým, že ministerstvo financií vyjadrilo nesúhlas, ako ste to vy interpretovali, s tým, čo si myslia ľudia. Tak chcem to ilustrovať na príklade inom. Áno, je pravda, že podľa prieskumu si len málo ľudí alebo menšina ľudí myslí, že im vzrástli reálne príjmy vďaka daňovej reforme, to však neznamená, že to nemôže byť pravda. Takisto si podľa prieskumov verejnej mienky, ktoré sú opakovane robené, ľudia myslia, že napr. vlani bola priemerná miera inflácie 25 %. Pritom miera inflácie vlani bola 7,3 %. Takže ak si niečo myslí väčšina ľudí, ešte to neznamená, že to musí byť založené na realite. Možno práve preto si veľa ľudí myslí, pán Fico, že je to tak, že aj tá inflácia bola vysoká, že vám veria. Že ste podľa prieskumov najdôveryhodnejší politik a zároveň ste politik, ktorý tvrdil, že po vstupe do Európskej únie raketovo vzrastú ceny potravín. Asi vám veria, ale zároveň fakty sú také, že ceny potravín po vstupe do EÚ klesli, nestúpli. Takže jedna vec je, čo hovoria prieskumy verejnej mienky, druhá vec, čo je realita. A ešte využijem príležitosť, aby som odpovedal pánovi poslancovi Burianovi aj pánovi poslancovi Kaliňákovi, ako to teda je. Pán poslanec Burian, preto sú dvakrát započítané tie výdavky, že sú započítané výdavky aj tie peniaze, ktoré vchádzajú do našich verejných rozpočtov, ktoré sú čistým príspevkom, ktorý dostávame my zo strany vyspelejších krajín. Čiže raz sú započítané vo výdavkoch, a teda v daňovom zaťažení napr. v Belgicku, Francúzsku a ďalších krajinách a potom znovu u nás. Ďalší dôvod, prečo nesúhlasíme s tou metodikou, je ten, že aj niektoré ďalšie položky sú tam dvakrát. Napr. tie peniaze, ktoré platí štát za poistencov štátu do Sociálnej poisťovne, sú potom v tom vyčíslení, ktoré robila nadácia F. A. Hayeka, započítané dvakrát. Takže veľmi presné, my sme to zverejnili aj v našom stanovisku, prečítajte si, je to tam napísané čierne na bielom. A čo sa týka privatizácie. Pán poslanec Kaliňák, porovnávate opakovane hrušky s jablkami. Český Telecom pôsobí na dvakrát tak veľkom trhu len z hľadiska počtu klientov a na ešte väčšom, možno dva a pol, možno trojnásobne väčšom z hľadiska obratu, takže z tohto robiť porovnania, svedčí len o miere korektnosti alebo skôr nekorektnosti argumentov, ktoré používate, a o ničom inom. Ďakujem pekne. (Potlesk.)